Randlose swembad gaan 360°-uitsig bied | Maroela Media
Infinity London Foto: Compass Pools
'n Randlose swembad word vir Londen beplan, en as mens na die ontwerp kyk, lyk dit of dit 'n asemrowende ervaring gaan wees.
Die ontwerp vir die 600 000 liter-swembad, genaamd "Infinity London", is deur Compass Pools onthul. Die swembad word bo-op 'n 55 verdieping hoë gebou opgerig. Die vloer en kante van die swembad sal deursigtig wees.
"Toe ons die swembad ontwerp het, wou ons 'n ononderbroke uitsig hê – bo en onder die water," het Alex Kemsley, ontwerper en tegniese direkteur van Compass Pools, verduidelik.
Hoe klim mens in dié swembad? Volgens die maatskappy se webwerf sal swemmers toegang tot die swembad bekom deur 'n roterende spiraaltrap wat op die deur van 'n duikboot gebaseer is. Dit sal van die bodem van die swembad uitstyg as iemand wil inklim of uitklim.
Besoekers in die gebou (onder die swembad) sal dus deur die bodem na die swemmers en die lug bo hulle kan kyk.
"Daar was verskeie tegniese uitdagings," het Kemsley bygevoeg. "Dit grootste een was hoe om in die swembad te kom. Gewoonlik sou 'n leer kon deug, maar ons wou nie trappe buite die gebou of die swembad hê nie, omdat dit die uitsig sou belemmer."
Die swembad sal verhit word as 'n byproduk van die lugverkoelingstelsel van die gebou. Die ligging van die swembad, of wanneer dit gereed sal wees, is nog nie bekend gemaak nie. Bouwerk begin in 2020.